PMIndiaData/PMIndiaSum huggingface dataset:
प्रधानमंत्री ने कन्‍याकुमारी के विवेकानंद केंद्र में आयोजित रामायण दर्शनम प्रदर्शनी के उद्घाटन समारोह को वीडियो कॉन्‍फ्रेंसिंग के जरिये संबोधित किया

प्रधानमंत्री श्री नरेन्‍द्र मोदी ने आज कन्‍याकुमारी के विवेकानंद केंद्र में आयोजित रामायण दर्शनम प्रदर्शनी के उद्घाटन समारोह को वीडियो कॉन्‍फ्रेंसिंग के जरिये संबोधित किया। उन्‍होंने कहा कि 12 जनवरी कोई साधारण दिवस नहीं है, और स्‍वामी विवेकानंद के शक्तिशाली विचार कई दिमागों में लगातार आकार ले रहे है। उन्‍होंने कहा कि भारत आज एक युवा देश है, और इसे आध्‍यात्मिक और भौतिक दोनों विकास करना चाहिए। उन्‍होंने कहा कि स्‍वामी विवेकानंद के विचार राष्‍ट्र निर्माण के लिए युवाओं को हमेशा प्रेरित करते रहेंगे। प्रधानमंत्री ने संत तिरुवल्‍लुवर और श्री एकनाथ राणाडे को भी श्रद्धांजलि अर्पित किया। उन्‍होंने युवाओं से यह सुनिश्चित करने के लिए आह्वान किया कि सीखने की प्रक्रिया कभी नहीं रुकती।
प्रधानमंत्री ने अवसंरचना क्षेत्र में प्रगति की समीक्षा की

प्रधानमंत्री श्री नरेन्द्र मोदी ने आज आठ प्रमुख अवसंरचना क्षेत्रों: नागर विमानन, बंदरगाह और अंतर्देशीय जलमार्ग, रेल, सड़क, दूरसंचार, बिजली, कोयला और नवीन तथा नवीकरणीय ऊर्जा की प्रगति की समीक्षा की। यह अवसंरचना पर आधारित समीक्षाओं की नियमित श्रृंखला का हिस्सा है, जिसे प्रधानमंत्री प्रत्येक माह करते हैं। उन्होंने बताया कि अवसंरचना के क्षेत्र में तीव्र विकास उनकी शीर्ष प्राथमिता है और उन्होंने भारत में विश्वस्तरीय अवसंरचना के निर्माण की जरूरत पर भी जोर दिया। श्री नरेन्द्र मोदी ने प्रभावकारी मानकों के माध्यम से अवसंरचना के क्षेत्र में विकास की प्रगति की निगरानी के महत्व पर जोर दिया, जिसे प्रत्येक क्षेत्र के लिए चिन्हित किया गया है। उन्होंने कहा कि मंत्रालयों को इलेक्ट्रॉनिक रिपोर्टिंग प्रारूपों के आधार पर इस पर नजर रखनी चाहिए। प्रधानमंत्री ने कहा कि राज्य सरकारों के साथ ही सार्वजनिक क्षेत्रों द्वारा दक्षेस देशों सहित अन्य देशों के साथ जो पहल की गयी है, अवसंरचना क्षेत्र में प्रगति की निगरानी करते समय उनका ध्यान रखना चाहिए। प्रधानमंत्री ने कहा कि सागरमाला परियोजना को बंदरगाह आधारित विकास में अग्रणी होना चाहिए और उसे ‘’मेक इन इंडिया’’ के उनके दृष्टिकोण के लिए एक प्रमुख कड़ी के रूप में होना चाहिए, जिसने भारत के वैश्विक व्यापार में ऊंची छलांग लगाई है। प्रधानमंत्री ने कहा कि रेलवे में शत-प्रतिशत प्रत्यक्ष विदेशी निवेश की अनुमति दी गई है और इसलिए रेलवे को प्रत्यक्ष विदेशी निवेश में आसानी के लिए एक व्यापक योजना तैयार करनी चाहिए। प्रधानमंत्री ने सौर ऊर्जा सहित अक्षय ऊर्जा पर फिर से जोर दिया। उन्होंने राजस्थान और गुजरात के मरूस्थलीय क्षेत्रों में भारत-पाकिस्तान सीमा के आसपास एक सौर बिजली गलियारे की जरूरत पर जोर दिया। इस दिशा में पांच मेगावाट क्षमता की प्रत्येक दो शीर्ष परियोजनाएं शुरू की जा रही हैं। निजी सार्वजनिक भागीदारी के माध्यम से 500 शहरों में ठोस कचरा प्रबंधन और अपशिष्ट जल प्रबंधन के अपने दृष्टिकोण की चर्चा करते हुए प्रधानमंत्री ने कहा कि जैव ऊर्जा इस दृष्टिकोण का एक महत्वपूर्ण घटक होगा। प्रधानमंत्री ने भारत की वैश्विक अवधारणा में व्यापक परिवर्तन लाने के उद्देश्य से नई सड़क परियोजनाओं के साथ-साथ विश्वस्तरीय सुविधाओँ के प्रावधान तैयार करने पर जोर दिया। विगत वर्ष की तुलना में पिछले चार माह के दौरान सभी क्षेत्रों में निष्पादन के बारे में महत्वपूर्ण सुधार की रिपोर्ट मिली है।
मंत्रिमंडल ने ओडिशा के झारसुगुड़ा हवाई अड्डे का नया नाम ‘वीर सुरेन्द्र साई हवाई अड्डा, झारसुगुड़ा’ करने की स्वीकृति दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने मंत्रिमंडल ने ओडिशा के झारसुगुड़ा हवाई अड्डे का नया नाम ‘वीर सुरेन्द्र साई हवाई अड्डा, झारसुगुड़ा’ करने की स्वीकृति दे दी है। लाभ : वीर सुरेन्द्र साई ओडिशा के जाने-माने स्वतंत्रता सेनानी हैं। झारसुगुड़ा हवाई अड्डे को नया नाम देने से ओडिशा सरकार की पुरानी मांग पूरी होगी जो स्थानीय लोगों की भावनाओं के अनुकूल है। यह कदम राज्य से जुड़े सम्मानित लोगों के प्रति उचित श्रद्धांजलि भी होगा।
प्रधानमंत्री की फोर्टलेजा में चीन के राष्‍ट्रपति से मुलाकात

प्रधानमंत्री ने कैलाश मानसरोवर यात्रा के लिए एक और मार्ग शुरू करने का सुझाव दिया ब्राजील के फोर्टलेजा शहर पहुंचने के कुछ ही समय पश्‍चात प्रधानमंत्री श्री नरेन्‍द्र मोदी ने ब्रिक्‍स शिखर सम्‍मेलन की पूर्व संध्‍या पर चीन के राष्‍ट्रपति श्री शी जिंगपिंग से मुलाकात की। 80 मिनट तक चली मुलाकात प्रधानमंत्री की पहली शिखर वार्ता है। दोनों नेताओं ने माना कि न केवल भारत-चीन के बीच सहयोग की व्‍यापक संभावनाएं है, बल्कि दोनों देश एशिया और विश्‍व की सम्‍पन्‍नता की वृद्धि में एक उत्‍प्रेरक की भूमिका अदा कर सकते हैं। श्री जिंगपिंग ने द्विपक्षीय संबंधों के महत्‍व को रेखांकित किया और कहा कि जब भारत और चीन मिलते हैं तो पूरे विश्‍व की उन पर नज़र रहती है। श्री मोदी के प्रधानमंत्री बनने के कुछ ही सप्‍ताह के अंदर यह भेंट वार्ता होने पर दोनों प्रसन्‍न नज़र आए। दोनों नेताओं ने पिछले कुछ सप्‍ताहों के दौरान भारत के उप-राष्‍ट्रपति श्री हामिद अंसारी की चीन यात्रा और श्री जिंगपिंग के विशेष दूत के तौर पर चीन के विदेश मंत्री श्री वांग यी की भारत यात्रा के दौरान विकसित हुए द्विपक्षीय संबंधों की स्थिति पर संतोष जताया। दोनों पक्षों ने सीमा विवाद को हल करने की आवश्‍यकता पर जोर दिया। प्रधानमंत्री ने सीमा पर परस्‍पर विश्‍वास एवं भरोसे को बढ़ाने और शांति बरकरार रखने पर बल दिया। उन्‍होंने कहा कि अगर भारत और चीन सीमा विवाद को परस्‍पर वार्ता से हल कर लेते हैं तो इससे पूरे विश्‍व के लिए एक उदाहरण प्रस्‍तुत होगा कि किस तरह शांतिपूर्वक तरीके से सीमा विवादों को सुलझाया जा सकता है। प्रधानमंत्री ने श्री जिंगपिंग को कैलाश मानसरोवर यात्रा के लिए मैदानी क्षेत्रों से जाने वाले तीर्थ यात्रियों को होने वाली समस्‍याओं के मद्देनजर एक और मार्ग शुरू करने का सुझाव दिया। श्री जिंगपिंग ने इस सुझाव पर विचार करने का आश्‍वासन दिया। प्रधानमंत्री ने भारत के ढांचागत सेक्‍टर में चीनी निवेश बढ़ाने के साथ दोनों देशों के बीच व्‍यापारिक असंतुलन समाप्‍त होने की आशा व्‍यक्‍त की। श्री जिंगपिंग ने इस पर सहमति‍ जताई कि दीर्घकालिक आर्थिक सहयोग के लिए व्‍यापारिक संबंधों में संतुलन होना जरूरी है। उन्‍होंने कहा कि चीन के लिए भारतीय निर्यात बढ़ाकर भी इस समस्‍या का एक समाधान किया जा सकता है। चीन ने इस वर्ष नवम्‍बर महीने में अपेक (एपीईसी) सम्‍मेलन में शिरकत करने के लिए भारत को आमंत्रित किया है। श्री जिंगपिंग ने कहा कि भारत को शंघाई कोऑपरेशन ऑर्गनाइजेशन (एससीओ) में अपनी सक्रियता बढ़ानी चाहिए। श्री मोदी ने कहा कि वर्तमान में भारत एससीओ में पर्यवेक्षक की भूमिका निभा रहा है। अगर कोई अतिरिक्‍त जिम्‍मेदारी दी जाती है तो भारत को उसे स्‍वीकार करने में कोई गुरेज नहीं होगा। श्री मोदी ने अपने मुख्‍यमंत्रित्‍व काल में चीन यात्रा की याद दिलाई। उन्‍होंने इस बात को भी रेखांकित किया कि देशों के बीच संबंध वहां की जनता के संबंधों की शक्ति से बनते हैं। उन्‍होंने पर्यटन और अन्‍य क्षेत्रों में दोनों देशों के बीच सहयोग बढ़ने की उम्‍मीद जताई। प्रधानमंत्री ने यह भी आशा व्‍यक्‍त की कि इस वर्ष श्री जिंगपिंग की आयोजित भारत यात्रा दोनों देशों के बीच नए और महत्‍वाकांक्षी कार्यों के द्विपक्षीय सहयोग बेहतर करने के लिए एक सुअवसर रहा। उन्‍होंने चीन यात्रा के लिए स्‍वयं को आमंत्रित करने के लिए राष्‍ट्रपति का आभार व्‍यक्‍त किया और आशा जताई कि श्री जिंगपिंग शीघ्र भारत यात्रा पर आएंगे।
प्रधानमंत्री ने 70 वें स्वतंत्रता वर्ष समारोह के शुभारंभ पर तिरंगा यात्रा को रवाना किया

प्रधानमंत्री श्री नरेन्द्र मोदी ने आज महान स्वतंत्रता सेनानी चंद्रशेखर आजाद को उनकी जन्मस्थली मध्यप्रदेश के अलीराजपुर जिले के भाबरा में श्रद्धांजलि दी। प्रधानमंत्री ने चंद्रशेखर आजाद की मूर्ति पर माल्यापर्ण किया और उनकी जन्मस्थली पर बने स्मारक का दौरा किया। एक जनसभा को संबोधित करते हुए प्रधानमंत्री ने याद किया कि इसी दिन महात्मा गांधी ने “ब्रिटिश भारत छोड़ो” का आह्वान किया था। उन्होंने लोगों से आग्रह किया कि उन लोगों को याद रखें जिन्होंने अपनी जिंदगी कुर्बान कर दी ताकि हम आज़ादी की हवा में सांस ले सकें। प्रधानमंत्री ने आगे कहा कि यह उनका सौभाग्य है कि उन्हें चंद्रशेखर आजाद की जन्मस्थली में आने को मिला है। उनके जैसे लोग हमें राष्ट्र के लिए कार्य करने के लिए प्रेरित करते हैं। प्रधानमंत्री ने कहा कि हम सब जिन्हे राष्ट्र के लिए अपने प्राण देने का मौका नहीं मिला है, उन्हें देश के लिए जीने का अवसर लेना चाहिए। प्रधानमंत्री ने जोर देकर कहा कि एक राष्ट्र अपने लोगों की ताकत, आकांक्षाओं और उनकी कड़ी मेहनत के बल पर प्रगति करता है आगे बढ़ता है । प्रधानमंत्री ने कहा कि प्रत्येक भारतीय कश्मीर से प्यार करता है और कश्मीर जाने की इच्छा रखता है। उन्होंने कहा कि कुछ गुमराह तत्व कश्मीर की महान परम्पराओं को बर्बाद करने की कोशिशें कर रहे हैं। प्रधानमंत्री ने कहा कि केंद्र सरकार कश्मीर के युवाओं के लिए रोजगार के अवसर पैदा करना चाहती है। उन्होंने कश्मीर के युवाओं से आगे आने और कश्मीर को “पृथ्वी पर स्वर्ग” बनाने के विजन के साथ आगे बढ़ने की अपील की। उन्होंने कहा कि कश्मीर शांति चाहता है और कश्मीर के लोग पर्यटन के माध्यम से अधिक कमाई करना चाहते हैं। उन्होंने कहा कि केंद्र और जम्मू-कश्मीर राज्य सरकार विकास के माध्यम से सभी समस्याओं का समाधान खोजने का प्रयास कर रहे हैं। उन्होंने कहा कि पूर्व प्रधानमंत्री श्री अटल बिहारी वाजपेयी के इंसानियत, ज़म्हूरियत, कश्मीरियत विजन को आगे ले जाया जाएगा। प्रधानमंत्री ने कहा कि राष्ट्र को नई ऊंचाइयों तक ले जाने के लिए एक आम संकल्प के साथ मिलकर काम करना हम सभी के लिए समय की मांग है। उन्होंने कहा कि भारतीय तिरंगा हमें एकजुट करता है और भारत के भाग्य को फिर से लिखने के लिए हमें प्रेरित करता है। प्रधानमंत्री ने बाद में 70 वें स्वतंत्रता वर्ष समारोह के शुभारंभ की प्रतीक तिरंगा यात्रा को हरी झंडी दिखाई।
प्रधानमंत्री ने बासव जयंती पर श्री वासवन्‍ना को नमन किया

प्रधानमंत्री श्री नरेन्‍द्र मोदी ने बासव जयंती के अवसर पर श्री वासवन्‍ना को नमन किया है। प्रधानमंत्री ने कहा “बासव जयंती के अवसर पर मैं श्री वासवन्‍ना को नमन करता हूं। उन्‍होंने अपना जीवन सेवा और सामाजिक सुधारों के लिए समर्पित कर दिया। उनके आदर्शों का समाज पर गहरा प्रभाव पड़ा।”
प्रधानमंत्री श्री नरेन्‍द्र मोदी 20 जनवरी को ‘आजादी के अमृत महोत्सव से स्वर्णिम भारत की ओर’ के राष्ट्रीय शुभारंभ समारोह में मुख्य भाषण देंगे

प्रधानमंत्री ब्रह्म कुमारियों की सात पहलों को भी हरी झंडी दिखाएंगे प्रधानमंत्री श्री नरेन्‍द्र मोदी 20 जनवरी, 2022 को प्रात:10:30 बजे वीडियो कॉन्फ्रेंसिंग के माध्यम से ‘आजादी के अमृत महोत्सव से स्वर्णिम भारत की ओर’ कार्यक्रम के राष्ट्रीय शुभारंभ समारोह में मुख्य भाषण देंगे। इस कार्यक्रम में ब्रह्म कुमारियों द्वारा आजादी के अमृत महोत्सव को समर्पित साल भर चलने वाली पहलों का अनावरण किया जाएगा, जिसमें 30 से अधिक अभियान, 15,000 से अधिक कार्यक्रम और आयोजन शामिल हैं। इस कार्यक्रम के दौरान, प्रधानमंत्री श्री नरेन्‍द्र मोदी ब्रह्म कुमारियों की सात पहलों को हरी झंडी दिखाएंगे। इन पहलों में ‘मेरा भारत स्‍वस्‍थ भारत’ आत्‍मनिर्भर भारत : आत्मनिर्भर किसान, महिलाएं : भारत की ध्वजवाहक, शांति बस अभियान की शक्ति, अनदेखा भारत साइकिल रैली, यूनाइटेड इंडिया मोटर बाइक अभियान और स्वच्छ भारत अभियान के तहत हरित पहल शामिल हैं। मेरा भारत स्‍वस्‍थ भारत पहल में, मेडिकल कॉलेजों और अस्पतालों में विविध आयोजन और कार्यक्रम आयोजित किए जाएंगे, जिनमें आध्यात्मिकता, कल्‍याण और पोषण पर ध्यान केन्द्रित किया जाएगा। इन कार्यक्रमों में चिकित्सा शिविरों, कैंसर जांच, डॉक्टरों और अन्य स्वास्थ्य देखभाल कर्मियों के लिए सम्मेलनों के आयोजन आदि शामिल हैं। आत्मनिर्भर भारत: आत्मनिर्भर किसानों के तहत 75 किसान सशक्तिकरण अभियान, 75 किसान सम्मेलन, 75 सतत यौगिक कृषि प्रशिक्षण कार्यक्रम और किसानों के कल्याण के लिए ऐसी ही अनेक पहलों का आयोजन किया जाएगा। महिलाएं: भारत की ध्वजवाहक के तहत, महिला सशक्तिकरण और बालिका सशक्तिकरण के माध्यम से सामाजिक बदलाव पर ध्यान केन्द्रित किया जाएगा। शान्ति बस अभियान की शक्ति में 75 शहरों और तहसीलों को शामिल किया जाएगा और आज के युवा के सकारात्मक बदलाव के बारे में एक प्रदर्शनी का आयोजन किया जाएगा। विरासत और पर्यावरण के बीच संबंध को रेखांकित करते हुए अनदेखा भारत साइकिल रैली का विभिन्‍न विरासत स्‍थलों पर आयोजन किया जाएगा। यूनाइटेड इंडिया मोटर बाइक अभियान माउंट आबू से दिल्ली तक आयोजित किया जाएगा और इसके तहत कई शहरों को शामिल किया जाएगा। स्वच्छ भारत अभियान के तहत पहल में मासिक स्वच्छता अभियान, सामुदायिक सफाई कार्यक्रम और जागरूकता अभियान शामिल किए जाएंगे। इस कार्यक्रम के दौरान, ग्रैमी अवार्ड विजेता श्री रिकी केज द्वारा आजादी के अमृत महोत्‍सव को समर्पित एक गीत भी जारी किया जाएगा। ब्रह्म कुमारी एक विश्वव्यापी आध्यात्मिक आंदोलन है, जो व्यक्तिगत बदलाव और विश्व नवीकरण के लिए समर्पित है। ब्रह्म कुमारी की स्‍थापना वर्ष 1937 में हुई थी, जिसका 130 से अधिक देशों में विस्‍तार हो गया है। यह आयोजन ब्रह्मकुमारियों के संस्थापक पिता पिताश्री प्रजापिता ब्रह्मा की 53वीं अधिरोहण वर्षगांठ के अवसर पर हो रहा है।
मंत्रिमंडल ने सरोगेसी (नियमन) विधेयक, 2016 में सरकारी संशोधन लाने की स्‍वीकृति दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल नेसरोगेसी (नियमन) विधेयक, 2016 में सरकारी संशोधन लाने के लिए स्‍वीकृति दे दी है। सरोगेसी (नियमन) विधेयक, 2016 में भारत में राष्‍ट्रीय स्‍तर पर राष्‍ट्रीय सरोगेसी बोर्ड तथा राज्‍यों और केन्‍द्रशासित प्रदेशों में राज्‍य सरोगेसी बोर्ड तथा उचित प्राधिकरण स्‍थापित करके सरोगेसी को नियमों के दायरे में लाने का प्रस्‍ताव है। प्रस्‍तावित विधेयक सरोगेसी का कारगर नियमन, वाणिज्यिक सरोगेसी निषेध तथा प्रजनन क्षमता से वंचित भारतीय दंपत्तियों को परोपकारी सरोगसी की अनुमति सुनिश्चित करता है। विधेयक संसद द्वारा पारित होने के बाद राष्‍ट्रीय सरोगेसी बोर्ड का गठन किया जाएगा। केन्‍द्र सरकार द्वारा अधिसूचना जारी किए जाने के तीन महीने के भीतर राज्‍य और केन्‍द्रशासित प्रदेश राज्‍य सरोगेसी बोर्ड और राज्‍य का उचित प्राधिकरण गठित करेंगे। प्रमुख प्रभाव : प्रभावी होने पर अधिनियम देश में सरोगेसी (किराए की कोख) सेवाओं का नियमन करेगा और सरोगेसी में अनैतिक व्‍यवहारों को नियंत्रित करेगा, किराए की कोख का वाणिज्यिकीकरण रोकेगा और सरोगेसी से बनने वाली माताएं और सरोगेसी से पैदा होने वाले बच्‍चों का संभावित शोषण रोकेगा। वाणिज्यिक सरोगेसी निषेध में मानव भ्रूण तथा युग्‍मक की खरीद और बिक्री शामिल हैं। प्रजनन क्षमता से वंचित दंपत्ति की आवश्‍यकता को पूरा करने के लिए निश्चित शर्तों को पूरा करने पर और विशेष उद्देश्‍यों के लिए नैतिक सरोगेसी की अनुमति दी जाएगी। नैतिक सरोगेसी सुविधा के इच्‍छुक प्रजनन क्षमता से वंचित विवाहित दंपत्तियों को लाभ होगा। इसके अतिरिक्‍त सरोगेसी से माता बनने वाली महिलाओं और सरोगेसी से जन्‍म लेने वाले बच्‍चों के अधिकारों की रक्षा की जाएगी। यह विधेयक जम्‍मू और कश्‍मीर राज्‍य को छोड़कर पूरे भारत में लागू होगा। पृष्‍ठ भूमि : विभिन्‍न देशों से दं‍पत्ति भारत आते हैं और भारत सरोगेसी केन्‍द्र के रूप में उभरा है। लेकिन अनैतिक व्‍यवहारों, सरोगेसी प्रक्रिया से माता बनने वाली महिलाओं का शोषण,सरोगेसी प्रक्रिया से जन्‍म लेने वाले बच्‍चों का परित्‍याग और मानव भ्रूण तथा युग्‍मक लेने में बिचौलियों की धोखाधड़ी की घटनाएं चिंताजनक हैं। भारत के विधि आयोग की 228 वीं रिपोर्ट में वाणिज्यिक सरोगेसी के निषेध और उचित विधायी कार्य द्वारा नैतिक परोपकारी सरोगेसी की अनुमति की सिफारिश की गई है। सरोगेसी (नियमन) विधेयक 21 नवंबर, 2016 को लोकसभा में पेश किया गया जिसे 12 जनवरी, 2017 को स्‍वास्‍थ्‍य और परिवार कल्‍याण मंत्रालय की संसद की स्‍थायी समिति को भेजा गया। संसद की स्‍थायी समिति ने हितधारकों, केन्‍द्र सरकार के मंत्रालय/विभागों, स्‍वयंसेवी संगठनों,चिकित्‍सा क्षेत्र के पेशेवर लोगों, वकीलों, शोधकर्ताओं, प्रवर्तक अभिभावकों तथा सरोगेसी से माता बनने वाली महिलाओं के साथ विचार-विमर्श किया और उनके सुझाव प्राप्‍त किए। स्‍वास्‍थ्‍य और परिवार कल्‍याण मंत्रालय से संबंधित संसद की स्‍थायी समिति की 102 वीं रिपोर्ट राज्‍य सभा और लोकसभा में एक साथ 10 अगस्‍त 2017 को पटल पर रखी गई।
प्रधानमंत्री ने एशिया कप 2017 में भारतीय हॉकी टीम की जीत पर बधाई दी।

प्रधानमंत्री श्री नरेन्द्र मोदी ने एशिया कप, 2017 में शानदार जीत के लिए भारतीय हॉकी टीम को बधाई दी है। प्रधानमंत्री ने कहा, ‘शानदार खेल, शानदार जीत ! एशिया कप, 2017 में जीत हासिल करने वाली हमारी हॉकी टीम को बधाइयां। भारत को इस शानदार जीत पर गर्व है।’
प्रधानमंत्री ने पश्चिम बंगाल में हुए दर्दनाक हादसे में लोगों की मृत्यु पर शोक व्यक्त किया

प्रधानमंत्री श्री नरेन्द्र मोदी ने पश्चिम बंगाल के बीरभूम जिले में हुई भीषण दुर्घटना में लोगों की मृत्यु पर गहरा शोक व्यक्त किया है। श्री मोदी ने पीड़ितों के लिए प्रधानमंत्री राष्ट्रीय राहत कोष से अनुग्रह राशि की भी घोषणा की है। प्रधानमंत्री कार्यालय ने अपने ट्वीट में कहा, ‘‘पश्चिम बंगाल के बीरभूम जिले में एक दर्दनाक दुर्घटना के कारण लोगों की मृत्यु पर शोक व्यक्त करते हैं। घायल लोगों के शीघ्र स्वस्थ होने के लिए प्रार्थना करते हैं। प्रधानमंत्री ने कहा कि, प्रत्येक मृतक के परिजन को पीएमएनआरएफ से 2 लाख रुपये और घायलों को 50,000 रुपये की अनुग्रह राशि प्रदान की जाएगी।’’
प्रधानमंत्री ने आईएनएस कलवरी राष्‍ट्र को समर्पित की

प्रधानमंत्री श्री नरेन्‍द्र मोदी ने आज मुंबई में आयोजित एक समारोह में नौसेना की पनडुब्‍बी आईएनएस कलवरी को राष्‍ट्र को समर्पित किया। इस अवसर पर देश के लोगों को बधाई देते हुए प्रधानमंत्री ने आईएनएस कलवरी को ‘मेक इन इंडिया’ का प्रमुख उदाहरण बताया। उन्‍होंने इसके निर्माण में शामिल सभी लोगों की सराहना की। उन्‍होंने इस पनडुब्‍बी को भारत और फ्रांस के बीच तेजी से बढ़ रही रणनीतिक साझेदारी का उत्‍कृष्‍ट उदाहरण बताया। उन्‍होंने कहा कि आईएनएस कलवरी से भारतीय नौसेना की शक्ति और सुदृढ़ होगी। प्रधानमंत्री ने कहा कि 21वीं सदी को एशिया की सदी कहा जाता है। यह भी तय है कि 21वीं सदी के विकास का मार्ग हिंद महासागर से होकर जाता है। इसलिए सरकार की नीतियों में हिंद महासागर का विशेष स्‍थान है। प्रधानमंत्री ने कहा कि इस दृष्टिकोण को विशेष नाम सागर (एसएजीएआर) – यानि सुरक्षा और इस क्षेत्र में सभी का विकास के जरिए समझा जा सकता है। प्रधानमंत्री ने कहा कि भारत हिंद महासागर में अपने वैश्विक, रणनीतिक और आर्थिक हितों को लेकर पूरी तरह से सजग है। उन्होंने कहा कि इसलिए आधुनिक और बहुमुखी भारतीय नौसेना इस क्षेत्र में शांति और स्थायित्व को बढ़ावा देने में प्रमुख भूमिका निभाती है। प्रधानमंत्री ने कहा कि समुद्र में निहित शक्तियां हमारे राष्ट्र निर्माण के लिए आर्थिक शक्ति प्रदान करती है। उन्होंने कहा कि इसलिए भारत समुद्री आतंकवाद, समुद्री डकैती और मादक पदार्थों की तस्करी जैसी चुनौतियों को लेकर सजग है, जो न केवल भारत बल्कि इस क्षेत्र के अन्य राष्ट्रों के लिए भी गंभीर चुनौती है। उन्होंने कहा कि भारत इन चुनौतियों से निपटने में महत्वपूर्ण भूमिका निभा रहा है। प्रधानमंत्री ने कहा कि भारत का मानना है कि विश्व एक परिवार है और इसी भावना के साथ वह अपने वैश्विक उत्तरदायित्वों को निभा रहा है। उन्होंने कहा कि भारत अपने साझेदार देशों के संकट के समय में ‘सबसे पहले’ उनके साथ खड़ा हुआ है। प्रधानमंत्री ने कहा कि भारतीय कूटनीति और भारतीय सुरक्षा तंत्र का मानवीय पहलू हमारी विशिष्टता है। उन्होंने कहा कि सुदृढ़ और सक्षम भारत की संपूर्ण मानवता के लिए प्रमुख भूमिका है। उन्होंने कहा कि विश्व के देश भारत के साथ शांति और स्थिरता के पथ पर चलने के इच्छुक हैं। प्रधानमंत्री ने कहा कि पिछले तीन वर्ष में रक्षा और सुरक्षा से संबंधित संपूर्ण पारिस्थितिकी तंत्र में बदलाव की शुरूआत हुई है। उन्होंने कहा कि आईएनएस कलवरी के निर्माण के दौरान एकत्रित कौशल भारत की संपदा है। प्रधानमंत्री ने कहा कि सरकार की प्रतिबद्धता के कारण ही काफी समय से लंबित ‘वन रैंक वन पेंशन’ के मुद्दे का समाधान निकल पाया है। प्रधानमंत्री ने कहा कि सरकार की नीतियों और सैन्य बलों की वीरता से ही जम्मू और कश्मीर में छद्म युद्ध के रूप में आतंकवाद के इस्तेमाल को असफल किया गया है। प्रधानमंत्री ने राष्ट्र सुरक्षा में अपना जीवन समर्पित करने वाले व्यक्तियों के प्रति आभार व्यक्त किया।
प्रधानमंत्री ने आईसीसीआर द्वारा आयोजित कुंभ वैश्विक प्रतिभागिता कार्यक्रम में शिष्टमंडलों को संबोधित किया

भारतीय संस्कृतिक संबंध परिषद ने आज दिल्ली में प्रवासी भारतीय केन्द्र में 188 देशों के शिष्टमंडलों, जिन्होंने प्रयागराज में कुंभ मेला में प्रतिभागिता की, का स्वागत करने के लिए एक विशेष कार्यक्रम का आयोजन किया। प्रधानमंत्री श्री नरेन्द्र मोदी एवं विदेश मंत्री श्रीमती सुषमा स्वराज 188 शिष्टमंडलों के साथ एक ऐतिहासिक समूह फोटो का हिस्सा बने। प्रधानमंत्री ने जनसमूह को संबोधित करते हुए कहा कि वह शिष्टमंडलों से मिलकर प्रसन्न हैं जो प्रयागराज में कुंभ मेले से अभी तुरंत लौटे हैं।उन्होंने कहा कि जबतक वास्तव में कोई कुंभ मेला नहीं जाता वह इसकी पूरी तरह सराहना नहीं कर सकता कि यह कितनी बड़ी विरासत है। उन्होंने कहा कि यह परंपरा हजारों वर्षों से अबाधित चली आ रही है। उन्होंने कहा कि कुंभ जितना समाज सुधार से संबंधित है उतना ही आध्यात्मिकता से भी जुड़ा है। उन्होंने कहा कि कुंभ भविष्य के लिए एक रोडमैप की रुपरेखा बनाने तथा प्रगति की निगरानी करने के लिए आध्यात्मिक गुरुओं एवं समाज सुधारकों के बीच चर्चा का एक मंच बना हुआ है। प्रधानमंत्री ने कहा कि अब कुंभ मेला में आधुनिकता और प्रौद्योगिकी को विश्वास, आध्यात्मिकता और सांस्कृतिक चेतना के साथ मिश्रित करने के प्रयास किए जा रहे हैं। उन्होंने कहा कि विश्व भारत का इसकी आधुनिकता एवं इसकी समृद्धि विरासत के लिए सम्मान करेगा। उन्होंने दुनिया भर से आए शिष्टमंडलों को धन्यवाद दिया एवं कहा कि उनकी सहभागिता कुंभ की सफलता का एक महत्वपूर्ण हिस्सा रही है। प्रधानमंत्री ने भारतीय संसदीय चुनावों को ‘लोकतंत्र के कुंभ’ के रूप में परिभाषित किया। उन्होंने कहा कि कुंभ मेले की ही तरह भारतीय संसदीय चुनाव अपने विशाल स्तर एवं पूर्ण निष्पक्षता के साथ कुल मिलाकर पूरे विश्व के लिए प्रेरणा का एक स्रोत बन सकता है। उन्होंने कहा कि दुनिया भर से लोगों को निश्चित रुप से भारत आकर उसके संसदीय चुनाव के संचालन को देखना चाहिए।
प्रधानमंत्री ने रथ यात्रा के अवसर लोगों को शुभकामनाएं दीं

प्रधानमंत्री श्री नरेन्द्र मोदी ने रथ यात्रा के अवसर पर लोगों को शुभकामनाएं दी हैं। अपनेसंदेश में प्रधानमंत्री ने कहा, ‘भगवान जगन्नाथ की रथ यात्रा केपावन-पुनीत अवसर पर आप सभी को मेरी हार्दिक शुभकामनाएं। मेरी कामना है किश्रद्धा और भक्ति से भरी यह यात्रा देशवासियों के जीवन में सुख, समृद्धि, सौभाग्य और आरोग्य लेकर आए। जय जगन्नाथ!’
प्रधानमंत्री 26 फरवरी को तमिलनाडु के डॉ. एम.जी.आर. चिकित्सा विश्वविद्यालय के 33वें दीक्षांत समारोह को संबोधित करेंगे

प्रधानमंत्री श्री नरेंद्र मोदी 26 फरवरी 2021 को सुबह 11 बजे वीडियो कॉन्फ्रेंसिंग के माध्यम से तमिलनाडु के डॉ. एम.जी.आर. चिकित्सा विश्वविद्यालय के 33वें दीक्षांत समारोह को संबोधित करेंगे। दीक्षांत समारोह में कुल 17,591 छात्रों को डिग्री और डिप्लोमा प्रदान किया जाएगा। इस अवसर पर तमिलनाडु के राज्यपाल भी मौजूद रहेंगे। विश्वविद्यालय के बारे में विश्वविद्यालय का नामकरण तमिलनाडु के पूर्व मुख्यमंत्री डॉ. एम. जी. रामचंद्रन के नाम पर रखा गया है। इसके साथ कुल 686 संबद्ध संस्थान हैं, जिनमें चिकित्सा, दंत चिकित्सा, फॉर्मेसी, नर्सिंग, आयुष, फिजियोथेरेपी, व्यावसायिक चिकित्सा और संबद्ध स्वास्थ्य विज्ञान के विषयों को समाहित किया गया है। ये संस्थान, जिसमें 41 मेडिकल कॉलेज, 19 डेंटल कॉलेज, 48 आयुष कॉलेज, 199 नर्सिंग कॉलेज, 81 फ़ार्मेसी कॉलेज और बाकी विशेष पोस्ट-डॉक्टरल मेडिकल और संबद्ध स्वास्थ्य संस्थान शामिल हैं, तमिलनाडु के कोने-कोने तक फैले हैं।
प्रधानमंत्री ने अमरीकी अर्थशास्त्रियों से मुलाकात की

संघीय ढांचा सिर्फ संवैधानिक प्रबंध ही नहीं बल्कि विकास तंत्र भी है- प्रधानमंत्री। प्रधानमंत्री श्री नरेन्‍द्र मोदी ने कहा है कि देश के संघीय ढांचे को ‘विकास तंत्र’ के रूप में देखा जाना चाहिए सिर्फ एक ‘संवैधानिक व्‍यवस्‍था’ के रूप में नहीं। अमरीका के 16 प्रतिष्ठित अर्थशास्त्रियों के एक समूह से बातचीत करते हुए प्रधानमंत्री ने कहा कि उनका ध्‍यान सभी राज्‍यों के मुख्‍यमंत्री के सहयोग से ‘टीम इंडिया’ के निर्माण पर है। देश में आर्थिक वृद्धि लाने के लिए राज्‍यों को प्रोत्‍साहित किया जायेगा और उन्‍हें सभी तरह की सुविधाएं उपलब्‍ध कराई जायेंगी। प्रधानमंत्री ने कहा कि एक अस्‍वस्‍थ व्‍यक्ति व्‍यायाम से लाभ नहीं उठा पाता इसलिए उन्‍होंने अपनी सरकार के पहले छह महीनों में देश को फिर से स्‍वस्‍थ बनाने पर ध्‍यान केंद्रित किया। उन्‍होंने कहा कि असल कवायद तो अब शुरू होगी। श्री मोदी ने कहा कि उनकी सरकार की सभी नीतियों का केंद्र युवा होंगे क्‍योंकि देश की 65 प्रतिशत जनसंख्‍या की उम्र 35 वर्ष से कम है। इसलिए सरकार की सर्वोच्‍च प्राथमिकता कौशल विकास और रोजगार का सृजन बनी रहेगी। प्रधानमंत्री ने सरकार की कार्यप्रणाली और निर्णयों में प्रौद्योगिकी के इस्‍तेमाल की आवश्‍यकता पर जोर देते हुए कहा कि देश में व्‍याप्‍त भ्रष्‍टाचार को दूर करने के लिए यह सबसे उचित रास्‍ता हो सकता है। उन्‍होंने कहा कि सरकार का ध्‍यान बुनियादी ढांचे के विकास और ग्रामीण क्षेत्रों में रोजगार के अवसर पैदा करने के लिए ‘डिजिटल इंडिया’ के निर्माण पर है। प्रधानमंत्री ने कहा कि प्रधानमंत्री जन-धन योजना की सफलता से सिर्फ आर्थिक लाभ ही नहीं होगा बल्कि इससे सरकार के भीतर भी आत्‍मविश्‍वास बढ़ा है क्‍योंकि गरीबों को बैंकिंग सुविधाओं का लाभ उपलब्‍ध कराने की योजना का एक मुख्‍य लक्ष्‍य प्राप्‍त कर लिया गया है। इस अवसर पर वित्‍त मंत्री श्री अरूण जेटली ने पिछले छह महीने में सरकार के विभिन्‍न निर्णयों की आर्थिक समीक्षा प्रस्‍तुत की। उन्‍होंने कहा कि लोगों को नई सरकार से सकारात्‍मक विकास की उम्‍मीद है। श्री जेटली ने कहा कि व्‍यावहारिक और यथार्थवादी निर्णय लेने से निश्चित रूप से अच्‍छे परिणाम मिलेंगे। सत्र की अध्‍यक्षता एनसीएईआर के महानिदेशक डॉ. शेखर शाह ने की। सत्र में शामिल हुए अर्थशास्‍त्री कल से शुरू होने जा रहे नीमराना सम्‍मेलन में भाग लेंगे। इस सम्‍मेलन का आयोजन एनसीएईआर कर रहा है।
प्रधानमंत्री ने लोकसभा में संविधान दिवस पर डॉ. अम्बेडकर के योगदान को रेखांकित किया

प्रधानमंत्री श्री नरेन्द्र मोदी ने आज कहा कि भारत के संविधान ने भारतीयों की लिए गरिमा और देश की एकता को सुनिश्चत कर दिया है। वह संविधान दिवस समारोह के लिए आयोजित विशेष बैठक और संविधान निर्माता डॉ. बी. आर. अम्बेडकर की 125वीं जयंती पर बोल रहे थे। प्रधानमंत्री ने कहा कि भारत जैसे विविधता भरे देश में हमें संविधान को सक्रिय रूप से लोगों के पास ले जाने की जरूरत है। सरकार की ओर से 26 नवंबर को संविधान दिवस के तौर पर मनाना यह दिखाता है कि केंद्र सरकार इसी आलोक में सोच रही है। उन्होंने कहा यह अवधारणा धीरे-धीरे विकसित हो जाएगी। प्रधानमंत्री ने कहा कि देश के संविधान का निर्माण करने वालों की कितनी भी प्रशंसा की जाए कम है। उन्होंने कहा कि डॉ. अम्बेडकर के योगदान से इनकार नहीं किया जा सकता। डॉ. बी. आर. अम्बेडकर के विचार और उनकी शिक्षा प्रामाणिक और सच्ची है और सभी पीढ़ियों पर लागू होती है। उन्होंने कहा कि सहमति और समझौतों से लोकतंत्र और मजबूत होता है। जबकि बहुसंख्यक और अल्पसंख्यक की अवधारणा हमेशा आखिरी रास्ता होता है। प्रधानमंत्री ने कहा कि सभी नागरिकों को अपने अधिकारों और कर्तव्यों पर समान ध्यान देना चाहिए। प्रधानमंत्री ने कहा कि ‘सत्यमेव जयते’ और ‘सर्व पंथ संभव’ ही ‘भारत का विचार’ है।